Sara ntsaa kuera in nuu nani Getsemani tsaꞌa yuku Olivo,
cha ika nikachi Jesus tsi kue chaa ntakaa ya:
―Yoꞌo ni kuntuꞌu koyu ini kunkuꞌun yu kaka taꞌvi nuu Stoꞌo Nchuxi.
Cha sara nchaka ya ta Pedru,
ta Jacobo tsi ta Juaa kuaꞌan ya.
Cha nikitsaá ya tutsi ini ya cha ntoꞌo nchuꞌa so ini ya,
cha nikachi ya tsi kuera suꞌa:
―Ntoꞌo nchuꞌa so anua yu tono tuu ntuku kuu yu.
Kintoo koyu yoꞌo cha koo ntsitsi ini koyu.
Sara kuaꞌan ya xoo ka chinuu,
sara ntsikutsiti ya cha ntsata ncheꞌe ya xini ya mancha nuu ñuꞌú,
cha ntsika taꞌvi ya nuu Stoꞌo Nchuxi ña tatu kuu ra nayaꞌa ña tsatu yoꞌo nuu ya.
Cha nuu tsika taꞌvi ya kachi ya suꞌa:
—Ava,
Paá,
meeni ra ntiꞌa kuu saꞌa ni.
Skaku ni yu nuu ña tsatu kuntoꞌo̱;
tia ma kui ña kuni mee,
nakui tono kuni meeni.
Sara ntanchiko ya nuu iin nti-uni kue chaa yoꞌo,
cha kixi naa kuera,
cha nikachi ya tsi ta Simon Pedru:
―Simon,
¿a kixu?
¿A ma kuu so koo ntsitsi inu vasu in nunuu lu?
Koo ntsitsi ini koyu cha kaka taꞌvi koyu,
takua ma saꞌa koyu kuachi.
Espiritu koyu kunia saꞌi ña vaꞌa,
tia iki kuñu koyu kuita ña.
Sara kuaꞌan tuku ya kaka taꞌvi ya,
cha ntsika taꞌvi ya suu ni tuꞌun ña tsa nikaꞌan ya.
Cha ta ntanchiko tuku ya,
tsa kixi tuku kuera,
vari tsaꞌni kuii so maꞌna kuera.
Cha ntsíni ka kuera nixi kachi kuera.
Cha ntanchiko tuku ya ña uni cha nikachi ya:
―¿Cha kixi ii koyu cha ntitatu ii koyu?
Ma kusu ka koyu,
vari tsa ntanchaa kuntakuaꞌa na yu,
Chaa ntachuun Stoꞌo Nchuxi,
ntaꞌa kue nivi kumi kuachi.
Kuantakoo kué ra nakoꞌon,
vari kuyachi na kuntakuaꞌa yu.
Ta katiin kuena Jesus
Ini kaꞌan Jesus,
ntsaa Juda,
in chaa nuu nti-utsi-uvi kue chaa ntakaa ya.
Ntsaa ra tsi kuaꞌa nchuꞌa kue nivi,
cha naa na matsichi ña uvi yuꞌu tsi yutu,
vari kue sutu kuntsaꞌnu nuu kue sutu tsi kue skuleru ley tsi kue chaa ntsaꞌnu kumi chuun kakuu kuena ntachuun kue nivi yoꞌo.
Juda,
chaa ntakuaꞌa Jesus,
tsa nchitaꞌan ra tuꞌun tsi kue nivi nixi kuntakuaꞌa ra Jesus,
cha nikachi ra suꞌa:
—Chaa ña kuntsitu yu nuu,
ñaka kuu ña tiin koyu cha vaꞌa chikatu koyu ña.
Nuu nikitsai cha ntanchai nuu Jesus cha nikachia:
―¡Mestru!
Cha ntsitui nuu ya.
Sara nikatiin koyi ya.
Tia in kue chaa inkaa tsi Jesus ntava ra in matsichi ña uvi yuꞌu cha ntsaꞌncha ra soꞌo chaa kuu musu sutu ña kuu xini nuu ntiꞌi kue sutu.
Cha Jesus nikachi ya tsi kue nivi suꞌa:
―¿Chanu vaꞌa vatsi koyu tsi ña xeen tsi yutu katiin koyu yu?
Saꞌa koyu yu tono in ntikuiꞌna.
Ntikii so ntsikaa yu tsi koyu ntsisnaꞌa yu ini nuu inkaa veñuꞌu kaꞌnu,
cha miki nitiin koyu yu.
Tia ñoꞌo kuu takua nakuntaa ña kaa nchaa nuu tuꞌun Stoꞌo Nchuxi.
Cha sara ntiꞌi kue chaa ntakaa ya stakoo kuera ya,
cha ntsinu kuera kuaꞌan ra.
Tia in chaa yucha ntakai ya,
cha itui in saꞌma yaxi.
Cha ntiin kue nivi ka ña,
tia chaa yucha yoꞌo niyai ra stakoi saꞌmi cha kaa chiꞌi sketi kuaꞌin.
Jesus inkaa ya nuu kue chaa kuntsaꞌnu tsaꞌncha kuachi
Sara nchaka na Jesus ntsaa na veꞌe sutu ña kuu xini nuu ntiꞌi kue sutu,
cha ika ntututu kue sutu kuntsaꞌnu nuu kue sutu,
tsi kue chaa ntsaꞌnu kumi chuun tsi kue skuleru ley.
Cha ta Pedru tsika tsika ni ntakaa ra cha ntsaa ra ini nuu inkaa veꞌe sutu ka,
cha ika ntsikuntuꞌu ra tsi kuena nchaa veñuꞌu,
cha ntanchaa ra ituni ra yuꞌu ñuꞌu na.
Cha kue sutu kuntsaꞌnu nuu kue sutu tsi ntiꞌi kue chaa kuntsaꞌnu tsaꞌncha kuachi ntantuku kuena nixi chaa kuena kuachi Jesus,
takua kuu kaꞌni kuii na ya,
tia kue nintaneꞌe na ni in kuachi ya.
Vari vasu kuaꞌa nchuꞌa na ntakani tuꞌun túꞌun tsaꞌa ya,
tia siin siin ntakani kuena.
Sara sava na iin ika ntanchaa ta in ta in na,
cha chaa na kuachi naa sata ya,
kachi na suꞌa:
―Meekue ntsini soꞌo kue ña kaꞌin suꞌa:
“Mee kusnaa veñuꞌu kaꞌnu,
ña savaꞌa kue nivi,
cha titsi uni kii kuntaneꞌe inka veñuꞌu ña ma saꞌa ntaꞌa kue nivi.”
Tia ni ña saan kue nikitaꞌan tuꞌun ña ntakani na.
Sara ntakunchichi sutu ña kuu xini nuu ntiꞌi kue sutu maꞌi ntiꞌi so kue chaa ntee ika,
cha nintakatuꞌun ra Jesus:
―¿A ma kaꞌun ni in tuꞌun?
¿Nchii kuni kachi tuꞌun ña kaꞌan kuena yoꞌo tsaꞌu?
Tia Jesus taxiin so inkaa ya cha ma nikaꞌan ya niñaꞌa.
Cha sutu yoꞌo ntakatuꞌun tuku ra ya:
―¿A meu kuu Cristo,
Seꞌe Stoꞌo Nchuxi ya yee iñuꞌu ko?
Cha Jesus nikachi ya:
―Aan,
mee kuu Cristo.
Cha kunkuni koyu mee,
Chaa ntachuun Stoꞌo Nchuxi,
kuntuꞌu̱ tsio ntaꞌa kuaꞌa ya kumi ntiꞌi so nchee,
cha kunkuni koyu ña kunkitsi̱ nuu vikó antivi.
Sara ntata sutu yoꞌo saꞌma ra vari ntakuꞌu xini ra cha nikachi ra:
―Kue tsini ñuꞌu ka nivi na kuaꞌa tuꞌun.
Tsa ntsini soꞌo kueni tuꞌun váꞌa ña nikaꞌin tsaꞌa Stoꞌo Nchuxi.
¿Nixi kaꞌán kueni?
Cha ntiꞌi so kuena nikachi ña kumia kuachi cha tsini ñuꞌu kui.
Sara sava kuena nikitsaá na tivi sii na ya,
cha ntsasi na nuu ya cha kani na ya,
cha kachi na suꞌa:
―¡Ntakuni ana nikani yo!
Cha kueña nchaa veñuꞌu iin ika nikatu koyi nuu ya.
Ta Pedru kue tsaa yuꞌu ra ña tsini ra Jesus
Cha ini inkaa ta Pedru ini nuu inkaa veꞌe ka,
sara ntsaa in ñaꞌá kuu musu sutu ña kuu xini nuu ntiꞌi kue sutu.
Cha nuu ntsinia ña ta Pedru ituni ra yuꞌu ñuꞌu ka,
ntakunchii nuu ra cha nikachia:
―Saani meu ntsitsika nuu tsi Jesus ña ñuu Nazaret.
Tia nikachi ta Pedru:
―Ntsíni yu ña,
cha ni ntsíni yu nchii tsaꞌa kaꞌun.
Cha nikutsio ra chi yuyeꞌe.
Sara nikana in toꞌlo.
Cha ntsini tuku ñaꞌá ka nuu ta Pedru cha nikitsai kaꞌin tsi sava ka kuena iin ika:
―Chaa yoꞌo kuu in ña ntsitsika nuu tsi Jesus.
Tia nikachi tuku ra ña ntsíni ra Jesus.
Cha nuu nikunúu,
kue nivi na iin ika nikachi tuku na tsi ta Pedru:
―Ñantaa kui ña meu kuu in ña ntsitsika nuu tsi Jesus,
vari saani ña ñuu Galilea kuu,
cha saan kaꞌun.
Sara ta Pedru niꞌi nikaꞌan ra cha nikachi ra:
―¡Stoꞌo Nchuxi nakuaꞌa chiꞌan ya yu tatu staꞌvi yu!,
vari ntsíni yu ana tsaꞌa kaꞌan koyu.
Cha mii saan ni ra nikana tuku toꞌlo ka ña uvi.
Cha ta Pedru ntakuꞌun ini ra nixi nikachi Jesus tsi ra:
“Ta nchaa ka kana toꞌlo uvi chaꞌncha,
cha meu uni chaꞌncha kunkachu ña ntsínu yu.”
Sara ntsakú koꞌo so ra.